SL Uradni list Evropske unije L 71/20

ODLOČBA NADZORNEGA ORGANA EFTE

št. 36/17/COL

z dne 10. februarja 2017

o neučinkovitem izvajanju akta iz točke 66n Priloge XIII k Sporazumu o Evropskem gospodarskem prostoru (Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES, kakor je bila spremenjena) in njegovih izvedbenih predpisov glede potrdil, ki jih je izdala grška akademija za usposabljanje na področju letalstva (Hellenic Aviation Training Academy – HATA), in licenc po Delu 66, izdanih na podlagi teh potrdil [2017/457]

NADZORNI ORGAN EFTE JE –

ob upoštevanju akta iz točke 66n Priloge XIII k Sporazumu o Evropskem gospodarskem prostoru (v nadaljnjem besedilu: Sporazum EGP), Uredba (ES) št. 216/2008 Evropskega parlamenta in Sveta z dne 20. februarja 2008 o skupnih predpisih na področju civilnega letalstva in ustanovitvi Evropske agencije za varnost v letalstvu in razveljavitvi Direktive Sveta 91/670/EGS, Uredbe (ES) št. 1592/2002 in Direktive 2004/36/ES (1), kakor je bila spremenjena (v nadaljnjem besedilu: akt), kakor je bil prilagojen Sporazumu EGP s Protokolom 1 k Sporazumu, in zlasti člena 11(2) akta,

ob upoštevanju člena 5 Sklepa Stalnega odbora držav Efte št. 3/2012/SC z dne 26. oktobra 2012 o določitvi postopkov za odbore, ki pomagajo Nadzornemu organu Efte pri izvajanju njegovih nalog v skladu s členom 3 Protokola 1 k Sporazumu med državami Efte o ustanovitvi nadzornega organa in sodišča,

po posvetovanju z Odborom Efte za promet,

ob upoštevanju naslednjega:

(1) Februarja 2014 je Evropska agencija za varnost v letalstvu (v nadaljnjem besedilu: Agencija) pri grškem organu za civilno letalstvo (Hellenic Civil Aviation Authority – HCAA) izvedla inšpekcijski pregled standardiziranja na področju plovnosti (AIR.EL.02.2014). V okviru tega pregleda je bila v skladu z Izvedbeno uredbo Komisije (EU) št. 628/2013 (2) ugotovljena neskladnost (ugotovitev razreda D), ki lahko vpliva na varnost, če se pravočasno ne odpravi.

(2) Neskladnost je zadevala domnevno izpitno goljufijo pri organizaciji za usposabljanje za vzdrževanje (grška akademija za usposabljanje na področju letalstva (HATA)), ki je bila potrjena po Delu 147 s potrditveno številko EL.147.0007. Varnostni pomisleki so bili izraženi zaradi možnosti, da je osebje za potrjevanje vzdrževanja zrakoplovov pridobilo licenco po Delu 66 na osnovi potrdil o priznanju, ki jih je izdala HATA v skladu s Prilogo III (Delom 66) k Uredbi Komisije (EU) št. 1321/2014 (3), in sicer na podlagi domnevnih goljufivih dejavnosti, ter da izvaja privilegije in po vzdrževanju daje zrakoplove v obratovanje brez potrebnega osnovnega znanja o letalstvu.

(3) Dne 26. februarja 2014 je HCAA preklical potrditev HATA in obvestil pristojne organe vseh držav članic o možnosti lažnih potrdil o priznanju, ki jih je izdala HATA.

(4) Agencija in HCAA sta se 3. julija 2014 dogovorila o načrtu popravljalnih ukrepov, ki med drugim vključuje preiskave potrdil o priznanju, na podlagi katerih so pristojni organi držav članic izdali licence po Delu 66, in potrdil o priznanju, ki še niso bila uporabljena za izdajo licenc po Delu 66.

(5) Agencija je 9. decembra 2014 izdala bilten z informacijami o varnosti (št. SIB: 2014-32), v katerem je obvestila o morebitnem tveganju za varnost, povezanem z domnevno izpitno goljufijo pri HATA, in pristojnim organom držav članic priporočila konkretne ukrepe za razrešitev te situacije.

(6) Aprila 2016 je Agencija pri HCAA izvedla še en inšpekcijski pregled standardiziranja. V okviru tega pregleda je Agencija pregledala dogovorjeni načrt popravljalnih ukrepov in zaključila, da HCAA ni bil zmožen ustrezno izvesti dogovorjenih ukrepov pred dogovorjenimi roki. Agencija je zato maja 2016 v skladu s členom 22(3) Izvedbene uredbe (EU) št. 628/2013 HCAA predložila dodatno poročilo.

(7) Ker HCAA ni izvedel zadostnih preiskav HATA, da bi se razkrila domnevna goljufija, ki naj bi jo zakrivila ta organizacija, in ni v celoti preiskal licenc po Delu 66, ki so bile izdane na podlagi potrdil o priznanju, ki jih je izdala HATA, še vedno obstaja tveganje za varnost. Obstajajo tudi pomisleki glede potrdil o priznanju, ki jih je izdala HATA na podlagi izpitov za preverjanje osnovnega znanja o tehničnih modulih (moduli 7, 11, 12, 13, 14, 15, 16, 17).

(8) Glede na navedeno je Agencija priporočila, da se člen 11(1) Uredbe (ES) št. 216/2008 preneha uporabljati za potrdila o priznanju, ki jih je izdala HATA na podlagi izpitov za preverjanje osnovnega znanja o tehničnih modulih, in za licence po Delu 66, ki so jih pristojni organi držav članic izdali na podlagi teh potrdil o priznanju. Poleg tega bi bilo treba od navedenih pristojnih organov zahtevati, da sprejmejo ustrezne popravljalne in zaščitne ukrepe za odpravo varnostnih tveganj.

(9) Evropska komisija je 19. decembra 2016 odločila, da se s potrdili o priznanju, ki jih je izdala grška akademija za usposabljanje na področju letalstva (HATA) na podlagi izpitov za preverjanje osnovnega znanja o tehničnih modulih v skladu s točko 147.A.145(a)(4) in Dodatkom III Priloge IV (Dela 147) k Uredbi (EU) št. 1321/2014 in jih prosilec predloži kot spremno dokumentacijo za izdajo licence po Delu 66 s strani pristojnih organov v skladu s točko 66.B.100 Priloge III (Dela 66) k tej uredbi, Uredba (ES) št. 216/2008 ne izvaja učinkovito (4).

(10) Zaradi tega je Evropska komisija odločila tudi, da se z licencami za vzdrževanje zrakoplovov po Delu 66, ki jih izdajo pristojni organi držav članic EU v skladu s Prilogo III (Delom 66) k Uredbi (EU) št. 1321/2014 na podlagi potrdil o priznanju, ki jih je izdala HATA na podlagi izpitov za preverjanje osnovnega znanja o tehničnih modulih v skladu s točko 147.A.145(a)(4) in Dodatkom III Priloge IV (Dela 147) k navedeni uredbi, Uredba (ES) št. 216/2008 ne izvaja učinkovito.

(11) Zato je nujno, da Nadzorni organ Efte sprejme ustrezno odločbo glede licenc za vzdrževanje zrakoplovov po Delu 66, ki jih izdajo pristojni organi držav Efte, in da države Efte sprejmejo popravljalne ukrepe, da se glede na okoliščine zagotovi zahtevana raven varnosti.

(12) V skladu s členom 11 Uredbe (ES) št. 216/2008 je treba o odločitvi Nadzornega organa Efte v zvezi s priznavanjem zadevnih certifikatov ter o popravljalnih in zaščitnih ukrepih, ki jih morajo sprejeti pristojni organi, uradno obvestiti vse države Efte –

SPREJEL NASLEDNJI SKLEP:

Člen 1

Področje uporabe

Z naslednjimi dokumenti se Uredba (ES) št. 216/2008 in njeni izvedbeni predpisi ne izvajajo učinkovito:

Licence za vzdrževanje zrakoplovov po Delu 66, ki jih izdajo pristojni organi v skladu s Prilogo III (Delom 66) k Uredbi Komisije (EU) št. 1321/2014 na podlagi potrdil o priznanju, ki jih je izdala grška akademija za usposabljanje na področju letalstva na podlagi izpitov za preverjanje osnovnega znanja o tehničnih modulih v skladu s točko 147.A.145(a)(4) in Dodatkom III Priloge IV (Dela 147) k navedeni uredbi.

Člen 2

Popravljalni ukrepi

1. Pristojni organi držav Efte, ki so izdali licence po Delu 66 na podlagi potrdil o priznanju, ki jih je izdala HATA na podlagi izpitov za preverjanje osnovnega znanja o tehničnih modulih, v treh mesecih od dneva uradnega obvestila o tem sklepu izvedejo ponovno oceno vsake zadevne licence po Delu 66, pri čemer brez poseganja v ta sklep upoštevajo priporočila iz biltena z informacijami o varnosti (št. EASA SIB: 2014-32), ki ga je Agencija izdala 9. decembra 2014 ob njegovi zadnji reviziji.

2. Po zaključku ponovne ocene pristojni organi držav Efte:

(a) po potrebi omejijo, začasno odvzamejo ali razveljavijo licenco po Delu 66 v skladu s točko 66.B.500 Priloge III (Dela 66), kadar je to upravičeno v skladu s členom 1; ter

(b) v vsakem primeru Nadzornemu organu Efte in Agenciji predložijo rezultate ponovne ocene.

Člen 3

Začetek veljavnosti

Ta odločba je naslovljena na države Efte in začne veljati na dan objave.

V Bruslju, 10. februarja 2017 Za Nadzorni organ Efte Helga JÓNSDÓTTIR Članica kolegija Carsten ZATSCHLER Direktor

(1) UL L 79, 19.3.2008, str. 1

(2) Akt, naveden v točki 66qa Priloge XIII k Sporazumu EGP (Izvedbena uredba Komisije (EU) št. 628/2013 z dne 28. junija 2013 o načinu dela Evropske agencije za varnost v letalstvu pri izvajanju inšpekcijskih pregledov standardiziranja in spremljanju uporabe predpisov Uredbe (ES) št. 216/2008 Evropskega parlamenta in Sveta ter o razveljavitvi Uredbe Komisije (ES) št. 736/2006) (UL L 179, 29.6.2013, str. 46).

(3) Akt, naveden v točki 66q Priloge XIII k Sporazumu EGP (Uredba Komisije (EU) št. 1321/2014 z dne 26. novembra 2014 o stalni plovnosti zrakoplovov in letalskih izdelkov, delov in naprav ter o potrjevanju organizacij in osebja, ki se ukvarjajo s temi nalogami (UL L 362, 17.12.2014, str. 1)).

(4) Glej Sklep Komisije (EU) 2016/2357 z dne 19. decembra 2016 o neučinkovitem izvajanju Uredbe (ES) št. 216/2008 Evropskega parlamenta in Sveta in njenih izvedbenih predpisov glede potrdil, ki jih je izdala grška akademija za usposabljanje na področju letalstva (Hellenic Aviation Training Academy – HATA), in licenc po Delu 66, izdanih na podlagi teh potrdi (UL L 348, 21.12.2016, str. 72).